Behzod Musayev avtomobilga egalik qilish yig‘imi soliq emasligini ma’lum qildi

O‘zbekistonda avtotransport vositasiga egalik qilish uchun yillik yig‘im joriy etilishi haqida xabar berilgan edi. Davlat soliq qo‘mitasi raisi Behzod Musayev 17-dekabr, seshanba kuni matbuot anjumanida shu haqdagi savolga javob berib, ushbu yig‘im soliq deb hisoblanmasligiga e’tibor qaratdi. Bu haqda “Kun.uz” xabar berdi.

Qo‘mita raisining ma’lum qilishicha, avtomobillarga soliq solinishi haqidagi bunday xabarlar asossiz, avtomobillarga qo‘shimcha soliq joriy etilishi rejalashtirilmagan. Xarid chog‘ida to‘lanadigan 3 foizlik soliqdan tashqari soliqlar undirilmaydi. Qo‘shimcha soliqlar faqat sarflanadigan yoqilg‘idan olinadi.
Tumanlar (shaharlar) xalq deputatlari Kengashlariga transport vositasi dvigatelining quvvatidan kelib chiqib, avtotransport vositasiga egalik qilish uchun yillik yig‘im joriy etish huquqi berildi.
Ko‘rsatib o‘tilgan yig‘imlar keng jamoatchilik muhokamalari asosida, muayyan ma’muriy-hududiy birlik aholisi daromadlari darajasini hisobga olib va Moliya vazirligi bilan kelishilgan holda kiritiladi.